  Майя Бывальцева Россиысь Кун Думалэн вице-спикерез Андрей Исаев «Единая Россия» партилэн Удмуртиын праймеризаз пыриськыны ужкагазъёс сётӥз. Росси парламентэ быръёнъёсын партилэн элькунъя списоказ со нырысетӥ чурын луыны быгатоз. Исаев журналистъёслы со сярысь вераз 31-тӥ южтолэзе Удмуртиын дыръяз. «Талэсь азьвыл нырысь-валысь куара сётонэ мон мукет амалъя пыриськылӥ. Мон понна та тулкымъяськытӥсь учыр, шумпотӥсько, ужкагазъёсме кутӥзы шуыса. Оскисько, ваньмыз умой луоз», — вераз журналистъёслы Андрей Исаев. Вице-спикер ужкагазъёссэ сётӥз партилэн улосвыл ёзэтэзлэн исполкомаз. Вань кулэ ужрадъёсты ортчыса, со праймеризэ пыриськоз. Исаевлэн верамезъя, со элькунъя регистрациез ортчиз партилэн ӵектэмезъя. Андрей Исаев нырысь-валысь куара сётонэ пыриськыны пусйиськем 20 кандидатъёс пӧлы пыриз. Тодэ вайытом, Кун Думалэн вице-спикерез Ижкаре вуиз 30-тӥ южтолэзе. Со нуналэ ик Удмуртилэн тӧроеныз Александр Соловьёвен пумиськылӥз. 31-тӥ южтолэзе, пресс-конференци бере, со Дэрие мыноз. Отын интыысь аскивалтонлы юрттонъя но азинтонъя Ассоциацилэн X ӧтчамаз пыриськоз, мерлык политика удысъя федерал катрадлыкын воштонъёс сярысь вералоз. Тегъёс: быръёнъёс Россия ЕдинаяРоссия КунДума депутатъёс  